《奉化道中寄怀》
清代·徐荣

姚君前夏过我饮，手持蒋侯荐士诗。倾囊出示一尺稿，高跨騄駬追娥曦。

自辟鸿濛建旗鼓，主此世界非君谁？眼空四海亦许我，悬竿午影深相期。

一别蹉跎忽三载，寄章未报惭殹唲。逢人问讯每讥笑，苦道著书常忍饥。

君知时尚逐腥腐，鮀朝朱顿当门楣。吟诗作赋世不要，看我自好如君痴。

七年湖上饿不死，沿檄又作东西驰。四明突兀蛟门奇，春风吹船沧海湄。

春风吹来复吹去，青山满眼谁相知？闻君卖画且沽酒，闭门日对文君眉。

固穷如此亦可乐，俯首何必为人羁？明朝扣户踏春雨，握手莫使杯行迟。

醉索新诗仰天读，玉壶击碎从渠嗤。

作者简介：（1792—1855）汉军正黄旗人，原名鉴，字铁生。道光十六年进士，知浙江遂昌县。咸丰间官至杭嘉湖道。与太平军战于渔亭，阵亡。工诗，精隶书，善画梅。有《怀古田舍诗钞》等。